CELEX: 32018D1228(01)
Language: bg
Date: 2018-12-10 00:00:00
Title: Решение на Бюрото на Европейския парламент от 10 декември 2018 г. за изменение на Мерките по прилагане на Устава на членовете на Европейския парламент

28.12.2018   
               
               
                  BG
               
               
                  Официален вестник на Европейския съюз
               
               
                  C 466/8
               
            
         РЕШЕНИЕ НА БЮРОТО НА ЕВРОПЕЙСКИЯ ПАРЛАМЕНТ
         от 10 декември 2018 г.
         за изменение на Мерките по прилагане на Устава на членовете на Европейския парламент
         (2018/C 466/02)
         БЮРОТО НА ЕВРОПЕЙСКИЯ ПАРЛАМЕНТ,
         като взе предвид Договора за функционирането на Европейския съюз, и по-специално член 223, параграф 2 от него,
         като взе предвид Устава на членовете на Европейския парламент (1),
         като взе предвид член 25 от Правилника за дейността на Европейския парламент,
         като има предвид, че:
         
                     (1)
                  
                  
                     В съответствие с член 69, параграф 1 от Мерките по прилагане на Устава на членовете на Европейския парламент (2) (наричани по-долу „Мерките по прилагане“) всяка година размерът на подлежащите на възстановяване пътни разноски, дневни надбавки за престой и надбавки за общи разноски подлежи на индексация от Бюрото, като максималният размер е равен на годишния процент на инфлация в Европейския съюз през месец октомври на предходната година, публикуван от Евростат.
                  
               
                     (2)
                  
                  
                     Процентът на инфлация в Европейския съюз за периода от октомври 2017 г. до октомври 2018 г. е 2,2 %, както посочи Евростат на 16 ноември 2018 г. Новият размер на сумите, произтичащ от корекцията, която е необходимо да се извърши, за да се вземе предвид този процент на инфлация, следва да се прилага от 1 януари 2019 г. и Мерките по прилагане следва съответно да се изменят.
                  
               
                     (3)
                  
                  
                     Съгласно член 69, параграф 2 от Мерките по прилагане максималната сума за поемане на разноски за парламентарни сътрудници, посочена в член 33, параграф 4 от Мерките по прилагане, се индексира по целесъобразност всяка година въз основа на данните, определени съгласно член 65 от Правилника за длъжностните лица на Европейския съюз, предвиден с Регламент (Евратом, ЕОВС, ЕИО) № 259/68 на Съвета (3).
                  
               
                     (4)
                  
                  
                     Във връзка с това Комисията определи ставката на корекция за 2018 г. да възлиза на 1,7 %. Следователно максималната месечна сума, която се поема за разноските за парламентарни сътрудници, следва да се увеличи на 24 943 EUR, считано от 1 юли 2018 г.
                  
               
                     (5)
                  
                  
                     С оглед на сметките на допълнителния (доброволен) пенсионен фонд е необходимо да се предприемат редица икономически неизбежни мерки с оглед на подобряване на устойчивостта на допълнителния (доброволен) пенсионен фонд, справяне с нарастващия проблем с ликвидността и намаляване на актюерския дефицит и на отрицателните последици за европейските данъкоплатци.
                  
               
                     (6)
                  
                  
                     За тази цел и с оглед на зачитането на придобитите права от страна на бенефициерите, които вече получават пенсия, условията за допълнителни пенсии за бенефициери, които до 1 януари 2019 г. не изпълняват всички условия за получаване на пенсия, следва да се изменят, както следва: пенсионната възраст за бенефициерите на допълнителната (доброволна) пенсионна схема следва да се увеличи от настоящата възраст 63 години на 65 години и следва да се въведе данък в размер на 5 % за всички пенсионни плащания за пенсии, установени след 1 януари 2019 г. Тези мерки представляват мерки с възможно най-малка степен на намеса по отношение на засегнатите лица,
                  
               ПРИЕ НАСТОЯЩОТО РЕШЕНИЕ:
         
            Член 1
            Мерките по прилагане се изменят, както следва:
            
                        1)
                     
                     
                        В член 15, буква в) се заменя със следното:
                        
                                    „в)
                                 
                                 
                                    при пътуване с лек автомобил с таван за възстановяване от 1 000 km за пътуване в едната или другата посока: 0,53 EUR/km, като при необходимост се добавя цената за преминаване с ферибот или подобен вид транспорт.“;
                                 
                              
                  
                        2)
                     
                     
                        В член 20, параграф 1, буква а) се заменя със следното:
                        
                                    „а)
                                 
                                 
                                    за разстояние от 0 до 50 km: 23,63 EUR;“;
                                 
                              
                  
                        3)
                     
                     
                        Член 22 се изменя, както следва:
                        
                                    а)
                                 
                                 
                                    параграф 1 се заменя със следното:
                                    
                                       „1.   Максималният размер на възстановяване на пътни разноски годишно за пътуванията по член 10, параграф 1, буква б) е 4 454 EUR.“;
                                    
                                 
                              
                                    б)
                                 
                                 
                                    в параграф 3 първата алинея се заменя със следното:
                                    
                                       „3.   Максималният годишен размер на възстановяване на пътни разноски за пътуванията на председателите на комисии или подкомисии за участие в конференции или прояви на европейска тема, свързани с правомощията на тяхната комисия или подкомисия и имащи парламентарна насока, е 4 454 EUR. За участие в тези прояви е необходимо предварително разрешение от председателя на Парламента след проверка за наличност на тези средства в рамките на гореспоменатия максимален размер.“;
                                    
                                 
                              
                  
                        4)
                     
                     
                        В член 24 параграф 2 се заменя със следното:
                        
                           „2.   Когато официалната дейност се провежда на територията на Съюза, членовете на ЕП получават фиксирана надбавка в размер на 320 EUR.“;
                        
                     
                  
                        5)
                     
                     
                        В член 26 параграф 2 се заменя със следното:
                        
                           „2.   По силата на член 25 месечната сума на надбавката е в размер на 4 513 EUR.“;
                        
                     
                  
                        6)
                     
                     
                        В член 33 параграф 4 се заменя със следното:
                        
                           „4.   Максималната месечна сума за поемане на разноски за всички сътрудници, посочени в член 34, е в размер на 24 943 EUR.“;
                        
                     
                  
                        7)
                     
                     
                        Член 76 се изменя, както следва:
                        
                                    а)
                                 
                                 
                                    параграф 1 се заменя със следното:
                                    
                                       „1.   Допълнителна пенсия, която е дължима на бившите членове на ЕП или на други бенефициери съгласно членове 1, 3 и 4 от приложение VII към Правилника за разноски и надбавки преди 1 януари 2019 г., продължава да се изплаща в съответствие с посоченото приложение, както е приложимо до 31 декември 2018 г.“;
                                    
                                 
                              
                                    б)
                                 
                                 
                                    параграф 2 се заменя със следното:
                                    
                                       „2.   Всяка допълнителна пенсия, която към 1 януари 2019 г. все още не е дължима, се определя и заплаща съгласно членове 1 и 2 от приложение VII към Правилника за разноски и надбавки при следните условия и дерогации:
                                       
                                                   а)
                                                
                                                
                                                   пенсията се изплаща от първия ден на календарния месец, следващ датата, на която членът на ЕП навършва 65 години;
                                                
                                             
                                                   б)
                                                
                                                
                                                   пенсията подлежи на специален данък, в размер на 5 % от номиналната стойност на пенсията. Данъкът се плаща директно на фонда за допълнително (доброволно) пенсионно осигуряване.“;
                                                
                                             
                                 
                              
                                    в)
                                 
                                 
                                    вмъква се следният параграф:
                                    
                                       „2а.   Допълнителната (доброволна) пенсия за други бенефициери съгласно членове 3 и 4 от приложение VII към Правилника за разноски и надбавки, която към 1 януари 2019 г. все още не е дължима, се облага със специален данък в размер на 5 % от номиналната сума на пенсията. Данъкът се плаща директно на фонда за допълнително (доброволно) пенсионно осигуряване.“
                                    
                                 
                              
                  
         
            Член 2
            Настоящото решение влиза в сила в деня след деня на публикуването му в Официален вестник на Европейския съюз.
            Настоящото решение се прилага от 1 януари 2019 г., с изключение на член 1, параграф 6, който се прилага от 1 юли 2018 г.
         
         
            (1)  Решение 2005/684/ЕО, Евратом на Европейския парламент от 28 септември 2005 година за приемане на Устав на членовете на Европейския парламент (OВ L 262, 7.10.2005 г., стр. 1).
         
            (2)  Решение на Бюрото на Европейския парламент от 19 май 2008 година и от 9 юли 2008 година за установяване на мерки по прилагане на устава на членовете на Европейския парламент (ОВ C 159, 13.7.2009 г., стр. 1).
         
            (3)  ОВ L 56, 4.3.1968 г., стр. 1.